होली को लेकर पुलिस हुई अलर्ट संदिग्धों पर रख रही विशेष नजर
धमतरी | होली त्योहार को केवल 6 दिन शेष है। इस मद्देनजर सुरक्षा व्यवस्था को ले पुलिस अलर्ट हो गई है। नाकों पर वाहनों की चेकिंग लगातार की जा रही है। साथ ही जिलेभर के होटल, धर्मशाला में आने-जाने वालों पर भी पुलिस अधिकारी लगातार निगरानी रखे हुए हैं।
सप्ताहभर पूर्व एसपी मनीष शर्मा ने जिलेभर के थानेदारों और जिला स्तर के पुलिस अफसरों की बैठक लेकर उन्हें होली त्योहार में सुरक्षा व्यवस्था पर खास फोकस करने, निगरानीशुदा बदमाशों और हुड़दंगियों पर नकेल कसने की हिदायत दी थी। एसपी ने जिलेभर के डीएसपी और थाना प्रभारियों को निर्देश दिए हैं कि वे अपने-अपने क्षेत्रों में असामाजिक तत्वों पर कड़ी निगरानी रखें। खुफिया इकाई को भी पुलिस ने सक्रिय किया है, ताकि असामाजिक तत्वों के बारे में सूचनाएं एकत्रित की जा सके। इस दौरान कोई संदिग्ध पाया जाता है, तो उसके खिलाफ समय रहते कार्रवाई की जाएगी।
ढाबा, होटलों की चेकिंग जारी: सोमवार को अर्जुनी थाना प्रभारी व डीएसपी उदयन बेहार, कोतवाली की एसआई श्वेता मिश्रा समेत अन्य अधिकारियों व पुलिस के जवानों ने शहर के बस स्टैंड, होटल, ढाबों की चेकिंग की और रजिस्टर को खंगाला। संचालकों को कहा गया है कि किसी भी संदिग्ध व्यक्ति के होटल, ढाबा या धर्मशाला में ठहरने का पता चले, तो सूचना कंट्रोल रूम को तुरंत दें।
hin_Deva hin_Deva hin_Deva hin_Deva